Lõuna prefektuuri piirivalvurid tabasid Võrumaal kümneid illegaale, teadmata hulk võib veel jooksus ollaLisatud Lõuna prefekti Tarmo Kohvi kommentaar(236)
Alates tänasest hommikust on Lõuna prefektuuri piirivalvurid Võrumaal kinni pidanud päeva vältel kokku 26 asiaadist illegaali.
Lõuna prefektuuri piirivalvurid jätkavad võimalike illegaalide tabamiseks läbiviidavat operatsiooni ning paluvad kõikidel valvsatel lõunaeestlastel, kes märkavad oma kodukandis liikumas kahtlustäratavaid inimesi, sellest koheselt teada anda politsei hädaabinumbril 110, sest tegu võib olla ebaseaduslikult riiki sisenenud inimestega. Ühtlasi võib eeldada, et illegaalid püüavad hääletada end mõnele sõidukile. Ka sellistest juhtudest palutakse hädaabinumbrile viivitamatult teada anda.
Seda, mis riigi kodanikega on tegu, kuidas nad üle piiri said, kust nad tulid ja mis neist edasi saab, on Lõuna prefektuuri pressiesindaja sõnul vara öelda.
Lõuna prefektuuri prefekt Tarmo Kohvi sõnul on tänased 26 kinnipeetut vähem kui ööpäeva vältel suurim tabatud illegaalide hulk EL välispiiril, aga neid võib olla veelgi enam, kui praeguseks tabatud.
"Käesoleval ajal tegeleb Lõuna prefektuur jätkuvalt aktiivselt illegaalide püüdmisega, oleme selleks täies valmisolekus ja vajadusel suuname operatiivselt piirkonda lisaressursse. Seejuures ootame kindlasti ka kohalike elanike kaasabi, sest tahes-tahtmata ei ulatu meie silmad ja kõrvad kõikjale. Lõuna-Eesti hõreasustusega piirkondades elavad kohalikud elanikud panevad kindlasti tähele võõraid, asiaadi välimusega inimesi, nende hääletamisi sõidukitele või muid ebatavalisi sõidukite ja isikute liikumisi. Sellistest kahtlustäratavatest tähelepanekutest palume praegusel ajal kindlasti viivitamatult politsei hädaabinumbril 110 teada anda. Tänan kõiki kodanikke juba ette - meie kõigi kohuseks on seista oma riigi julgeoleku eest!"